**Fenntarthatósági témahét az alsó tagozaton**

**2021. április 19-23.**

Iskolánk évekkel ezelőtt elnyerte az Örökös Ökoiskola címet, ezért kiemelt hangsúlyt fordítunk az alsó tagozatunkon tanuló diákok környezettudatos szemléletmódjának kialakítására, a fenntartható fejlődés értékrendjének megalapozására.

Évek óta bekapcsolódunk a fenntarthatósági témahét programjaiba.

A 2020-21-es tanévben a fenntarthatóság témái közül az ***Erdő, mint ökoszisztéma*** témakört választottuk, hiszen alsó tagozaton ez áll a legközelebb a gyerekek érdeklődéséhez, ill. tartalma széles lehetőségeket kínál, könnyen megvalósítható vele a tantárgyi koncentráció.



**Együttműködési megállapodást kötöttünk a PontVelem Nonprofit Kft.-vel**, ezáltal beléptünk az általuk szervezett országos szelektív hulladékgyűjtésbe/ elemek, töltők, telefonok/. Azon felül, hogy tanulóink figyelmét felhívjuk a fenntartható fejlődésre, környezettudatosságra, pénzügyi tudatosságra is neveljük őket, hiszen a gyűjtött elemek értékét a Pontboltban le is vásárolhatják.

A gyerekek visszatérését, beilleszkedését a jelenléti oktatásba is megkönnyítette egy játékos feladatokkal tarkított hét.

A programsorozat **Áder János online nyitórendezvényével kezdődött**. Több osztály is megnézte, a kicsi gyerekek számára is érthető, figyelemfelkeltő volt.

Osztályszintű feladatként **egy plakát tervezésével indultunk**, ahol a gyerekek megfogalmazhatták az erdővel kapcsolatos érzéseiket. A plakátokat kiállítottuk a folyosókon. Az összes osztály elkészítette, jutalmat is kaptak érte.



A ***Mit jelent számomra az erdő?*** **című rajzpályázatunkra** minden osztályból érkeztek pályaművek. Végül 43 tanulót díjaztunk tárgyi jutalommal, a rengeteg beérkező rajz közül. Ezek a rajzok az iskola folyósóin kiállításra kerültek.

Az 1-2. évfolyam könnyített feladatlapot, a 3-4. évfolyam már nehezebbet kapott, ahol az eddig tanult ismereteiket eleveníthették fel, érdekességekkel kiegészítve.

A program keretében **megemlékeztünk a Föld napjáról** (ápr. 22.), meghallgattuk a Föld dalát, a Föld meséjét is.



A **Mecsekerdő Zrt. Mókussuli erdei iskolai oktatói is szívesen bekapcsolódtak a témahetünk programjaiba**, gazdagítva a gyerekeknek kínált lehetőségeket. Habár az erdőbe személyesen nem jutottunk ki, **sikerült online óráinkat interaktívvá tenni**. Hat osztály vett részt benne: 2. c, 3.a, 3.b, 4.a, 4.b, 4.c.









A Mecsekerdő online természetismereti sorozatának egyes epizódjai, és kísérő feladatlapjai szintén remekül beilleszkedtek a tanóráinkba.

Az általuk készített ***Az erdő, mint ökoszisztéma c. feladatlapot*** is ügyesen megoldották nebulóink.

Változatos feladatokon, **puzzle-kon, keresztrejtvényeken, találós kérdéseken** keresztül tapasztaltuk, hogy milyen jó ötleteket sikerült becsempészni a témahét programkínálatába: **a 2. c osztály meghallgatta a Föld dalát, a 3. b osztály verseket írt, a 4. c osztály élő fát készített**…stb.







A **hét lezárásaként zöld és barna ruhába öltöztek a gyerekek.**



Az eddig **legtöbb elemet begyűjtő 5 tanulónkat is díjaztuk**, motiválva a többieket a gyűjtés hasznosságára, fontosságára és folyamatosságára!

Eredményes, feladatokban, tapasztalatokban, élményekben gazdag hetet zártunk. Köszönjük minden résztvevő kisdiákunknak és kollégánknak! Reméljük, a jövő évben már az iskola falain kívül is bővíthetjük programjainkat!

